Ondersoek geëis na ‘korruptes’ in hoofregter se kantoorHoofregter Raymond Zondo. (Argieffoto: Karen Sandison/ANA) Die kantoor van die hoofregter moet te alle tye bo verdenking wees en as voorbeeld dien van ŉ skoon, korrupsievrye administrasie. Die DA sê dit is daarom uiters kommerwekkend dat die kantoor van die hoofregter se goeie naam en geloofwaardigheid in die gedrang gebring word, veral op die vooraand van die bekendmaking van die finale Zondo-verslag na staatskaping. Talle vrae word gevra nadat Sunday Times die naweek berig het drie voormalige senior amptenare in die hoofregter se kantoor word daarvan beskuldig dat hulle gebaat het by ŉ groot gedeelte van ŉ IT-ooreenkoms ten bedrae van R225 miljoen. Luidens die berig het die voormalige finansiële hoof van die kantoor van die hoofregter, Casper Coetzer, die voormalige saakbestuurshoof, Yvonne van Niekerk, en voormalige woordvoerder van die kantoor van die hoofregter en hofadministrasiespesialis, Nathi Mncube, by die kontrak tussen Thomson Reuters en subkontrakteur ZA Square gebaat. Die tender hou verband met die CaseLines-diens, ŉ wolkbediener aan howe en die regsgemeenskap waarop hofsake aanlyn gelaai kan word. Dit is veronderstel om agterstande by howe te help uitwis en toegang tot die regstelsel te vergemaklik. Die drie voormalige amptenare het glo ŉ 30%-aandeel in ZA Square, ŉ maatskappy wat na bewering sowat R67,5 miljoen by die kontrak sou baat. Volgens Sunday Times was die drie se laaste werksdag op 31 Mei en het hulle op 1 Junie as direkteure van ZA Square Consulting – plaaslike vennote van Thomson Reuters – begin werk. Laasgenoemde het aan die koerant gesê die kontrak is op meriete aan die plaaslike maatskappy toegeken en dat hy geen kontak met die drie direkteure as deel van die bodtoekenningsproses gehad het nie. Die drie ontken dat hulle enigiets verkeerd gedoen het en sê die maatskappy het geen inkomste verdien tot hul indiensnemingstydperk by die kantoor van die hoofregter verstryk het nie. “Dit lyk na korrupsie en moet so gou moontlik ondersoek word,” het adv. Glynnis Breytenbach, die DA se woordvoerder oor justisie en grondwetlike ontwikkeling, egter gesê. Die party vra die hoofregter om vas te stel of enige verkrygingsprosedures verontagsaam is en indien wel, om diegene verantwoordelik te hou wat aan korrupte praktyke skuldig is. Die kantoor van die hoofregter het in ŉ kort verklaring gesê hy is besig om alle tersaaklike inligting oor die saak in te samel en win regsadvies in. Hoofregter Raymond Zondo (wat in Maart vanjaar in die pos aangestel is) se kantoor het ook die versekering gegee dat staatsgeld wat met die saak verband hou, “veilig is”. “In die lig hiervan sal die kantoor van die hoofregter nie in dié stadium enige verdere kommentaar lewer of bykomende inligting verskaf nie.” News24 berig intussen Thomson Reuters het alle werk met ZA Square voorlopig opgeskort en ŉ formele ondersoek na die onderhandeling van stapel gestuur.